  Майя Бывальцева Удмуртиысь ваньмыз сямен ёросъёс юосты утялтыны кутскизы ни. 8-тӥ гудырикошконлы бусыосы потымтэ на вал Сюмси но Яр ёросъёс гинэ, ивортэ элькунысь гурт возёсъя но сиён-юонъя министерстволэн пресс-службаез. Улосвылъя 29,5 гектар кутсамын, со чакламезлэсь 8 процент. Сарапул ёросын 16 процентэз тысё юоссы утялтэмын, Грак ёросын — 15, Ува, Кизнер но Алнаш ёросъёсын — 14 процентэз. Юлэн ӟечлыкезъя азьпалан Можга ёрос — отын котькуд гектарысь 33 центнерен ю-тысь жильдо. Элькунъя шорлыдын 21 центнер люкаське (кылем арын 17 центнер вал). Озьы ик та дыре пудо сиён дасян ужъёс азьланьтӥсько. Али одӥг пудо йырлы быдэ 22,5 центнер сиён дасямын, чакламын 26 центнер. Нош Эгра ёросын 32,8, Сюмси ёросын 30,7, Можга ёросын 29,1 центнерен люкамын ни. Элькунысь дас ёросъёс толйись юосты кизьыны кутскизы ни, тямысэз — музъемез кын улэ гырыны. Тегъёс: Удмуртия гуртвозёс бусыужъёс  